
DEL EN
GJESTER


LIVET SLIK VI KJENNER DET

→ «Øynene mine! De har stukket ut øynene mine!»

Jeg bråvåkner. Kaver meg opp av senga. En arm treffer meg på siden av hodet. Slår meg over ende. En mann skriker: «Øynene mine! Hvem har tatt øynene mine?»

«Dervish!» brøler jeg mens jeg ruller meg ut av senga og lander foran føttene til den hysteriske onkelen min. «Det er bare en drøm! Du må våkne!»

«Øynene mine!» roper Dervish igjen. Nå ser jeg ansiktet hans, opplyst av månen som er tre kvart full. Øynene er vidåpne, men han ser ingenting. Frykten står skrevet i hvert eneste ansiktstrekk. Han løfter høyrefoten. Stamper den mot hodet mitt – hardt. Jeg kryper sammen som en skilpadde og unngår så vidt å få knust nesa.

«Du har tatt dem!» hveser han da han merker at jeg er der. Frykten blir til hat. Han bøyer seg og griper tak rundt halsen min. Fingrene strammer seg. Dervish er tynn og virker ikke spesielt sterk, men skinnet bedrar. Han kunne knust strupen min uten problemer.

Jeg slår bort hånden hans, samtidig som jeg rykker hodet til meg. River meg løs. Fomler meg bakover. Senga står i veien. Dervish kaster seg mot meg. Jeg sparker mot hodet hans med begge bena. Jeg har ikke tid til å tenke på om jeg skader ham. Jeg treffer bestemt. Skyver ham tilbake. Han stønner, rister på hodet, mister fokus.

«Dervish!» roper jeg. «Det er meg, Grubbs! Du må våkne! Det er bare et mareritt! Du må stanse før du …»

«Demonherren,» avbryter Dervish og ser redselslagen ut igjen. Han stirrer mot taket – det vil si, det er det han retter blikket mot. «Lord Loss.» Han begynner å gråte. «Ikke … vær så snill … ikke enda en gang. Øynene mine. La dem være. Vær så snill …»

«Dervish,» sier jeg, ømt denne gangen. Jeg reiser meg, gnir meg på siden av hodet der han traff meg, nærmer meg forsiktig. «Dervish. Pervo-Derv – du må være djerv.» Fra tidligere netter visste jeg at rim pleide å vekke oppmerksomheten hans. «Derv, for søren – hvor er døren? Derv uten øyne – intet nytt å røyne.»

Han blunker. Senker hodet. Synet vender gradvis tilbake. Pupillene var svarte hull. Nå ser de nesten normale ut.

«Det går bra,» sier jeg og går nærmere, på vakt i tilfelle marerittet skulle blusse opp igjen. «Du er hjemme. Sammen med meg. Lord Loss får ikke tak i deg her. Det er ikke noe i veien med øynene dine. Det var bare et mareritt.»

«Grubbs?» stønner Dervish.

«Ja, sjef.»

«Er det virkelig deg? På ordentlig? Du er ikke et bilde som han har skapt for å plage meg?»

«Ikke vær dum. Ikke engang Michelangelo kunne ha hogd ut et så perfekt ansikt.»

Dervish smiler. Siste rest av marerittet slipper taket. Han sitter på gulvet og ser på meg med tårevåte øyne. «Gikk det bra med deg, store venn?»

«Ja, jøss.»

«Har jeg skadet deg?» spør han stille.

«Det ville du ikke klare om du prøvde,» sier jeg med et smil, og forteller ham ikke om slaget mot hodet, hånden på strupen, foten like ved ansiktet mitt.

Jeg setter meg ved siden av ham. Legger en arm over skuldrene hans. Han klemmer meg hardt. Mumler: «Det var så virkelig. Jeg trodde jeg var tilbake der. Jeg …»

Og så gråter han, hulker som et barn. Og jeg holder rundt ham, snakker ømt mens månen går ned, sier at det går bra, han er hjemme, han er trygg – han er ikke lenger i demonenes univers.

→ Stol aldri på eventyr. Enhver fortelling som ender med «Så levde de lykkelig alle sine dager», er bare vrøvl. Det fins ingen lykkelig slutt. Ingen slutt, ingen absolutt ende. Livet går videre. Det er alltid noe nytt bak neste hjørne. Du kan forsere vanskelige hindre, stå overfor store farer, se ondskapen i hvitøyet og overleve så du kan fortelle om det – men det er ikke slutten. Livet skyver deg videre, svinger deg rundt, hamrer og slår løs på deg, slipper et nytt drama eller en ny tragedie i fanget ditt, lar deg ikke være i fred før du når den eneste virkelige slutten – døden. Så lenge du puster, fortsetter historien din.

Hvis reglene for eventyr hadde fungert i virkeligheten, ville historien min ha endt godt for fire måneder siden. Det var da Dervish kom til seg selv igjen og alt så ut til å vende tilbake til det normale. Men det var en falsk slutt. En villedende lykkelig pause.

Jeg måtte skrive en stiloppgave for litt siden, en slags kort selvbiografi. En frisk og fin oppsummering av livet mitt. Jeg måtte forkaste det første forsøket – det var for nær sannheten og ville bare ha skapt problemer hvis jeg hadde levert den. Jeg skrev en redigert, utvannet versjon og leverte den i stedet. (Jeg fikk B minus i karakter.) Men jeg beholdt den første versjonen. Jeg har gjemt den under en haug med klær i skapet mitt. Nå graver jeg den fram for å lese den, for å få tiden til å gå. Jeg har lest den mange ganger de siste ukene, som regel tidlig om morgenen, etter en natt med forstyrrelser som har holdt meg våken.

Jeg fikk navnet Grubitsch Grady da jeg ble født. Én søster, Gretelda. Grubbs og Gret til daglig. Lenge levde vi et vanlig, kjedelig liv. Så forvandlet Gret seg til en varulv.

Det er en genfeil i familien vår. Mange av forfedrene mine er blitt til varulver. Det utvikler seg i tenårene dersom du er en av de uheldige. Du går fra forstanden. Kroppen forandrer seg. Du blir et blodtørstig udyr. Og må tilbringe resten av livet innesperret i et bur – hvis ikke familien dreper deg. Det fins ingen kur. Bortsett fra én. Men den kan være verre enn selve forbannelsen.

Du forstår, demoner fins i virkeligheten. Ekle, vanskapte, magiske vesener med et hat mot mennesker som bare overgås av deres sans for menneskekjøtt. De holder til i sitt eget univers, men noen av dem kan krysse til vår verden.

En av Demonataene – det er det de egentlig kalles, både demonene og universet deres – heter Lord Loss. En storsjarmør. Verken nese eller hjerte – et hull fullt av slanger i brystet. Åtte armer. Grusom, blekrød hud. Full av kutt over hele kroppen som det strømmer blod fra hele tiden. Han elsker elendighet. Tar til seg næring fra menneskers ulykke, frykt og sorg. Går stille blant oss når han krysser til vårt univers, usynlig for vanlige øyne, stikker innom begravelser slik du og jeg stikker innom en kafeteria, fråtser i vår fortvilelse, smatter på vår sorg.

Lord Loss er en mektig demonherre. Nesten ingen demonherrer kan krysse fra deres univers til vårt, men han er et unntak. Han har makt til å kurere lykantropi. Han kan heve forbannelsen som hviler over syke tenåringer i familien Grady, fri dem fra varulvgenene, gjøre dem til mennesker igjen. Bortsett fra at, ikke sant, han er en demon, så hvorfor i helvete skulle han gjøre det?

«Hva leser du?»

Det er Dervish. Han står i døråpningen til rommet mitt med en kaffekopp i den ene hånden, fremdeles med vidåpne øyne og engstelig blikk etter marerittet.

«Selvbiografien min,» sier jeg.

Han rynker panna. «Hva?»

«Jeg skal utgi memoarene mine. Jeg vurderer Et liv med demoner som tittel. Eller kanskje Hårete gutter og jenter i Grady-klanen. Hva syns du?»

Dervish titter nervøst på meg. «Du er snål,» mumler han og tusler videre.

«Kan du begripe hvem jeg har det fra?» svarer jeg spydig, så rister jeg på hodet og vender tilbake til selvbiografien.

Heldigvis for oss er Lord Loss gal etter å spille sjakk. Sjakk er det eneste han er nesten like glad i som et gråtende menneske. Men det er ikke ofte han får anledning til å spille. Ingen av demonkompisene hans kan reglene, og mennesker har sjelden lyst til å teste ferdighetene sine mot ham.

En av de mest merkverdige forfedrene mine het Bartholomew Garadex og var trollmann. (Ikke en sånn tryllekunstner som trekker kaniner opp av hatten – en fullkommen mester i magi à la Merlin og Gandalv.) Han fant en måte å utnytte demonherrens forkjærlighet for sjakk på. Han utfordret Lord Loss til en serie med sjakkpartier. For hvert parti Bartholomew vant, måtte Lord Loss kurere et medlem av familien. Hvis gamle Bart tapte, kunne Lord Loss torturere og drepe ham.

Bartholomew vant hvert eneste parti de spilte, men framtidige familiemedlemmer – de med magiske evner som oppnådde kontakt med Lord Loss – var ikke like heldige. Noen vant, men de fleste tapte. Reglene ble endret i årenes løp. Hvis foreldre vil utfordre Lord Loss nå, trenger de en partner. Paret må ikke bare utfordre demonherren, men to av tjenerne hans også. Den ene spiller sjakk med sværingen mens den andre slåss mot tjenerne hans. Hvis en av dem taper, blir begge slaktet sammen med den syke tenåringen. Hvis de vinner, må en av dem bli med til demonherrens rike og kjempe mot ham der. Den andre vender hjem med det kurerte barnet.

Tiden fungerer annerledes i Demonata-universet. Et år hos oss kan være en dag eller ti år eller hundre år der. Når en partner drar sammen med Lord Loss for å kjempe mot ham, blir kroppen igjen her – det er bare sjela som krysser. Kroppen blir en hjernedød zombie. Og sånn vil den være bestandig hvis ikke sjela vinner kampen. Gjør den det, våkner hjernen opp og de kan fortsette sitt vanlige liv. Hvis det ikke ender like bra, vil han forbli zombie til han dør.

«Det er frokost!» roper Dervish nederst i den enorme trappa som forbinder etasjene med hverandre i herregården der vi bor.

«Straks!» roper jeg tilbake. «Jeg har nettopp kommet til den delen der du ble zombie.»

«Ikke tull!» brøler han. «Jeg lager eggerøre, og hvis ikke du er nede innen seksti sekunder, blir det verst for deg!»

Pokker. Han kjenner alle svakhetene mine.

«Kommer!» roper jeg. Jeg reiser meg, strekker meg etter klærne og kaster fra meg biografien for å lese resten senere.

→ Dervish er en djevel til å lage eggerøre. Den beste jeg noen gang har smakt.

Jeg sluker en tallerken og fyller på igjen. Jeg er temmelig grovbygd – en mammut sammenliknet med de fleste skolekameratene mine – og med en appetitt som står i stil.

Dervish har på seg et par treningsbukser og en T-skjorte. Verken sko eller sokker. Han har krøllete grått hår unntatt på toppen, der han er glatt som en biljardkule. Ubarbert (før hadde han skjegg, men han sluttet med det for kort tid siden). Han lukter ikke godt – stram svettestank. Han er sånn nesten hver dag. Har vært det siden han kom tilbake.

«Skal du spise det der eller ikke?» spør jeg. Han står borte ved kaminen og kikker tomt på meg. Han har stått og stirret ut av vinduet på den grå høsthimmelen uten å røre maten sin.

«Hæ?» sier han.

«Frokosten er dagens viktigste måltid.»

Han kaster et blikk på tallerkenen sin. Smiler blekt. Stikker gaffelen i eggerøren, pirker litt i den og begynner å stirre ut av vinduet igjen. «Jeg husker marerittet,» sier han. «De stakk ut øynene mine. De omringet meg, pinte meg, brukte de tomme øyegropene som …»

«Hei,» avbryter jeg, «jeg er et barn. Jeg burde ikke høre dette. Jeg kan få varige men av sånne historier.»

Dervish smiler, varmt denne gangen. «Det skal mer enn en skremmende historie til for å gi deg varige men,» mumler han, og så begynner han å spise. Jeg forsyner meg for tredje gang og vender tilbake til selvbiografien. Jeg trenger ikke arket for å gjennomgå resten, jeg kan alt utenat.

Jeg har en yngre halvbror, Bill-I Spleen. Han vet ikke at vi er brødre. Han tror at Dervish er faren hans. Jeg traff ham da jeg flyttet hjem til Dervish, etter at foreldrene mine døde i et forsøk på å redde Gret. (Jeg var innlagt en stund på et galehus først.)

Bill-I og jeg ble venner. Jeg visste at han var en snåling, men trodde han var harmløs. Så forvandlet han seg til en varulv. Dervish forklarte meg situasjonen og fortalte at Bill-I var broren min, utla hele familiehistorien og vår forbindelse til Lord Loss.

Jeg var ikke lysten på å bli dratt inn i det, men Dervish mente jeg hadde det som skulle til for å hamle opp med demoner. Jeg sa til ham at han var spik, spenna gæern, men … søren, jeg vil ikke framstille meg selv om en helt … men Bill-I var broren min. Mamma og pappa hadde satt livet på spill for Gret. Jeg syntes at jeg skyldte Bill-I å stille opp på samme måte.

Vi utfordret Lord Loss og tjenerne hans, Arterie og Vene, et ondskapsfullt og blodtørstig par. Jeg tok rotta på Lord Loss i sjakk, men det var mer flaks enn beregning. Demonherren ble rasende, men regler er regler. Jeg fikk vende tilbake til virkeligheten sammen med en kurert Bill-I. Og Dervish vant en billett til Demonata-helvetet for å slåss med den store LL på bortebane.

Jeg vet ikke hva som skjedde der, hvor lenge de kjempet, hva slags kaos Dervish gikk gjennom, hvor lenge han følte at han var der, hvordan han vant over Lord Loss. I over et år passet jeg på kroppen hans, godt hjulpet av en skokk advokater (onkelen min – han mucho riiiiik) og Meera Flame, en av bestevennene til Dervish. Jeg begynte på skolen igjen, fikk orden på livet mitt og satt barnevakt for Dervish.

Uten noe forvarsel vendte han plutselig tilbake. Jeg våknet en morgen og zombien var borte. Han var sitt gamle jeg igjen, snakket, lo, hjernen var like hel. Vi feiret i mange dager, vi to, Bill-I og Meera. Og så levde vi lykkelig alle våre dager. Snipp, snapp, snute, så var eventyret ute.

Men det var det selvfølgelig ikke. Livet er ikke som i eventyrene. Historiene ender ikke. Før Meera dro, tok hun meg til side og ba meg være forsiktig. Hun sa at det var umulig å forutsi hvilken sinnstilstand Dervish var i. Ifølge beretningene om de få som hadde gjennomgått samme ildprøve, tok det som regel lang tid før de kom til hektene. Noen av dem kom aldri helt til seg selv igjen.

«Vi vet ikke hva som foregår inne i hodet hans,» hvisket hun. «Han virker ok, men det kan forandre seg. Hold øye med ham, Grubbs. Vær forberedt på humørsvingninger. Prøv å hjelpe ham. Gjør så godt du kan. Men ikke vær redd for å ringe meg og be om hjelp.»

Jeg ringte henne da marerittene begynte, da Dervish for første gang angrep meg i søvne, trodde jeg var en demon og prøvde å skjære ut hjertet mitt. (Heldigvis var han så fjern at han brukte en skje istedenfor en kniv.) Men det var ingenting Meera kunne gjøre, bortsett fra å bruke noen beroligende trylleformler og anbefale ham å gå til psykiater. Dervish nektet, men hun truet med å ta meg fra ham hvis han ikke gjorde det. Så han oppsøkte en psykiater, en fyr som kjente til demoner og som Dervish kunne være ærlig mot. Etter to samtaletimer ringte psykiateren til Meera og sa at han aldri ville se Dervish igjen – han ble så engstelig av samtalene.

Meera vurderte om hun skulle prøve å få Dervish innlagt eller leie livvakter som kunne passe på ham, men jeg avviste begge forslagene. Mot hennes vilje fortsatte vi å bo alene her i denne skumle, gamle herregården. Det har ikke gått så verst. Dervish har sjelden mareritt mer enn to–tre ganger i uka. Jeg er blitt vant til dem. Å våkne av skrik midt på natta er ikke verre enn å bli vekket av barnegråt. Det er virkelig ikke det.

Og han utgjør ingen stor trussel. Vi låser inn knivene og har boltet fast resten av husets våpen i veggene – det er fullt av økser, klubber, lanser, sverd, alle mulige slags kule ting. Vanligvis låser jeg døra til soverommet mitt også, for sikkerhets skyld. Den eneste grunnen til at den var ulåst i går kveld, var at Dervish hadde hatt anfall de to siste nettene, og det er sjelden at han blir offer for marerittene tre ganger på rad. Jeg trodde jeg var trygg. Det var derfor jeg ikke brydde meg om å låse. Det var min feil, ikke Dervish sin.

«Jeg skal drepe ham for deg, herre,» sier Dervish lavt.

Jeg senker gaffelen. «Hva?»

Han snur seg mot meg med uttrykksløst ansikt og ser ut som han gjorde da sjela hans kjempet mot Lord Loss. Hjertet mitt slår fortere. Så gliser han.

«Drittsekk!» kjefter jeg. Dervish har en syk sans for humor.

Jeg fortsetter å glefse i meg frokosten. Dervish hiver i seg sin og blåser i at eggerøren er blitt kald. Vi er et merkelig par, en stor klump av en tenåring som meg leker sykepleier for en halvskallet, mentalt forstyrret voksen som Dervish. Og jo, det er netter da han virkelig skremmer meg, da jeg føler at jeg ikke orker mer, da jeg gråter. Det er urettferdig. Dervish kjempet det godes kamp og vant. Det burde ha sluttet der. Lykkelig alle sine dager.

Men historier ender ikke. De fortsetter så lenge du er i live. Du er nødt til å gå videre. Bla om siden, begynne på et nytt kapittel, finne ut hva som er det neste du har i vente og krysse fingrene og håpe at det ikke blir altfor grusomt. Selv om du i sjel og hjerte vet at det mest sannsynlig er nettopp det det blir.

